Keld Albrechtsen (EL), 2003-10-23:
Virkeligheden er jo den omvendte.
Virkeligheden er jo, at i og med at man allerede nu bortskænker eneretsbevillingen for hele den lange periode, forærer man A.P. Møller og de øvrige selskaber i DUC disse 27 mia. kr., som ministeren nævnede.
Jeg synes, det var på kanten af vildledning af befolkningen, at ministeren fik det fremstillet, som om det gav 27 mia. kr.
Næ, det er et tab for staten på 27 mia. kr., som vi ellers kunne have fået, hvis vi var gået ind og havde overtaget koncessionen selv og ladet DONG køre olieindvindingen efter 2012.
Så det er misvisende.
Derfor vil vi gerne i det kommende udvalgsarbejde bede om, at vi får en sammenligning med den situation, hvor staten går ind og overtager koncessionen fra 2012, og hvor man i stedet for ministerens aftale får gennemført den beskatning i perioden frem til 2012, som lå i kulbrinteudvalgets forslag.
Det ville give en bedre situation, og de to ting tilsammen vil give samfundet langt, langt mere end den aftale, ministeren har indgået.
Det vil vi altså insistere på at få gennemregnet omhyggeligt.
Så siger ministeren, at den her aftale, han har lavet, vil give en markant stigning i statens indtægter og andel i Nordsøværdierne.
Ja, det ved vi ikke om den vil.
Det er der da meget der tyder på at den ikke vil, og jeg bad i spørgetiden om at få lavet en beregning, der sammenligner den nuværende ordning under forudsætning af forskellige højder af olieprisen med den aftale, ministeren har indgået, men den beregning ville ministeren ikke lave.
Ministeren afslog
mit ønske om at få foretaget den beregning.
Det synes jeg er besynderligt, når ministeren ikke samtidig vil lade beregningerne udføre i sit ministerium.
Jeg er godt klar over, at de to partier sammen med SF og Enhedslisten ikke på nuværende tidspunkt har flertal i Folketinget, men det ville være en frygtelig situation at stå i for en kommende SR-regering, hvis den havde bundet sig på forhånd og bastet sig på hænder og fødder ved at gå ind i regeringens aftale.
Det gælder selvfølgelig i ganske særlig grad, hvis man gik ind og accepterede den kompensationsordning, den klausul om kompensation til A.P. Møller-selskaberne, som ligger i aftalen, og som muligvis endda er grundlovsstridig, og også det, at man bare forærer koncessionen bort.
Jeg håber ikke, at Socialdemokratiet og Det Radikale Venstre på den måde vil lade sig svinebinde og forhindre mulighederne for at få ændret det her efter et kommende valg.
Salget af DONG gør jo yderligere det hele dybt uacceptabelt, og derfor vil jeg gerne fremsætte følgende:
Forslag til vedtagelse »Folketinget finder det af afgørende betydning, at DONG videreføres som et statsejet eller i hvert fald statsdomineret selskab, som med sin ekspertise er i stand til at repræsentere staten i Nordsøen og forvalte statens ejerandele i de til enhver tid eksisterende selskaber og koncessioner, herunder statens eventuelle andele i det selskab, som efter 2012 skal forvalte den nuværende eneretsbevilling.
Samtidig kommer man nu med den plan om at sælge samfundets arvesølv og finansiere et fuldstændig håbløst skattestop og et stadig voksende hul i statskassen ved at sælge ud af de fælles værdier, ved at sælge ud af fremtidens muligheder, ved at gøre tilværelsen umulig for kommende generationer.
Det er faktisk frygteligt at se på, og derfor håber jeg
også, at så mange partier som overhovedet muligt vil kunne stemme for det her forslag om at stoppe regeringens udsalgsplaner.